โพรเทกต์แอนด์เซอร์ไวฟ์

***โพรเทกต์แอนด์เซอร์ไวฟ์*** () เป็นโครงการประชาสัมพันธ์สาธารณะสำหรับการป้องกันฝ่ายพลเรือน ซึ่งผลิตโดยรัฐบาลบริเตนระหว่าง ค.ศ. 1974-1980 ซึ่งมีวัตถุประสงค์เพื่อให้คำแนะนำแก่ประชาชนเกี่ยวกับการป้องกันตนเองกรณีเกิดการโจมตีด้วยนิวเคลียร์ ในโครงการมีการเผยแพร่จุลสาร โฆษณาหนังสือพิมพ์ การกระจายเสียงวิทยุ และภาพยนตร์ประชาสัมพันธ์สาธารณะ เดิมรัฐบาลอังกฤษตั้งใจไว้ว่าจะแจกจ่ายสื่อเหล่านี้เฉพาะในกรณีฉุกเฉินระดับชาติเท่านั้น แต่สื่อเหล่านี้กลับได้รับความสนใจจากสาธารณชนอย่างมาก จึงได้มีการเผยแพร่จุลสารนี้ในรูปแบบที่มีการแก้ไขเล็กน้อยในปี ค.ศ. 1980 เนื่องจากเนื้อหาที่เป็นที่ถกเถียงและลักษณะการเผยแพร่ของสื่อเหล่านั้น ทำให้อิทธิพลทางวัฒนธรรมของโพรเทกต์แอนด์เซอร์ไวฟ์มีมากกว่าและยาวนานกว่าโครงการประชาสัมพันธ์สาธารณะส่วนใหญ่

## การรณรงค์
วัตถุประสงค์ของโครงการโพรเทกต์แอนด์เซอร์ไวฟ์คือเพื่อจัดเตรียมคำแนะนำแก่พลเมืองบริเตนโดยผ่านการแพร่สัญญาณเป็นหลัก เกี่ยวกับวิธีการป้องกันตนเองและเอาชีวิตรอดจากการโจมตีด้วยนิวเคลียร์ โดยมักมาพร้อมกับจุลสารซึ่งทำหน้าที่เป็นสิ่งช่วยจำสำหรับครัวเรือน โดยถึงแม้จุลสารนี้จะกลายเป็นที่รู้จักอย่างมากในวัฒนธรรมบริเตนภายหลัง แต่โครงการนี้เดิมทีถูกวางแนวคิดให้เน้นการเผยแพร่ผ่านสื่อออกอากาศเป็นหลัก และเพิ่งมีการยืนยันเกี่ยวการเผยแพร่จุลสารในภายหลัง โครงการนี้ไม่ได้มีจุดมุ่งหมายที่จะเผยแพร่สู่สาธารณะในยามสันติ และจะออกอากาศก็ต่อเมื่อรัฐบาลพบการโจมตีด้วยนิวเคลียร์ระหว่างวิกฤตระดับนานาชาติเท่านั้น ในเนื้อหาได้ให้รายละเอียดสำหรับขั้นตอนต่าง ๆ ที่พลเมืองบริเตนควรทำเพื่อเพิ่มโอกาสที่จะมีชีวิตรอดในยามที่เกิดเหตุการณ์โจมตีด้วยนิวเคลียร์ในสหราชอาณาจักร

### คำแนะนำเบื้องต้น
คำแนะนำดังต่อไปนี้เป็นคำแนะนำที่มักพบได้บ่อยในทุกองค์ประกอบของสื่อในโครงการ แต่ในที่นี้จะนำเสนอตามลำดับที่เรียงในจุลสาร

#### ผลกระทบจากอาวุธนิวเคลียร์
ในเนื้อหาประชาสัมพันธ์ได้อธิบายไว้ว่า ทุกอย่างที่อยู่ภายในรัศมีของการระเบิดของนิวเคลียร์จะถูกทำลาย และผลกระทบจากความร้อนและการเผาไหม้จะมีฤทธิ์ทำลายล้างอย่างสุดขั้วในระยะห้าไมล์แรก และยังอาจสร้างความเสียหายร้ายแรงหลังระยะห้าไมล์แรกได้ด้วย นอกจากนี้ยังมีการอธิบายถึงการก่อตัวของฝุ่นรังสีนิวเคลียร์และความเสี่ยงจากฝุ่นรังสีนิวเคลียร์ด้วย

#### ที่อยู่อาศัยครัวเรือน
คำแนะนำเกี่ยวกับการเตรียมที่อยู่อาศัยภายในบ้านได้กลายเป็นประเด็นที่ทำให้โพรเทกต์แอนด์เซอร์ไวฟ์มีชื่อเสียงที่ไม่ดีนัก เนื่องจากในเนื้อหาประชาสัมพันธ์มีการโน้มน้าวบุคคลถึงความสำคัญของการอาศัยอยู่ที่บ้าน แทนที่จะเป็นการอพยพไปยังที่อื่นด้วยเหตุผลที่ว่าเจ้าหน้าที่ในท้องถิ่นนั้นจะได้เข้ามาช่วยเหลือได้ดีที่สุด และยังพยายามอธิบายถึงวิธีการเตรียมบ้านเพื่อใช้เป็นที่อยู่อาศัยหลังเกิดการโจมตีให้ดีที่สุดโดยเน้นความสนใจไปที่ "ห้องหลบฝุ่นรังสี" (fallout room) สำหรับใช้งานเป็นเวลา 14 วัน โดยแนะนำให้ใช้ห้องใต้ดินหรือชั้นใต้ดินเป็นห้องหลบฝุ่นรังสี หากไม่มีห้องใต้ดินหรือชั้นใต้ดิน ก็ให้ใช้พื้นที่ชั้นล่างสุดของบ้านซึ่งอยู่ห่างจากหลังคาและกำแพงชั้นนอกมากที่สุด (หรืออย่างน้อยก็มีจำนวนกำแพงชั้นนอกน้อยที่สุด) เท่าที่จะเป็นไปได้ และเพื่อลดความเสี่ยงจากรังสีนิวเคลียร์ จึงมีคำแนะนำให้ปิดหน้าต่างและรูเปิดอื่น ๆ ทั้งหมดให้มิดชิด รวมทั้งเสริมพื้นและกำแพงชั้นนอกให้หนาแน่นขึ้น โดยตัวอย่างวัสดุที่แนะนำให้ใช้ในการเสริมความหนาแน่นของพื้นและกำแพงชั้นนอกได้แก่ อิฐ บล็อกคอนกรีต ท่อนไม้ ก้อนดินหรือทราย หนังสือ และเครื่องเรือนต่าง ๆ

เมื่อเตรียมห้องหลบฝุ่นรังสีเบื้องต้นเสร็จแล้ว ก็จะต้องมีการสร้างที่หลบภัยชั้นในอีกชั้นหนึ่งเพื่อป้องกันเพิ่มเติมระหว่าง 48 ชั่วโมงแรกหลังการโจมตี โดยคำแนะนำประกอบด้วย
*สร้างเพิงแหงนโดยใช้ไม้กระดานที่แข็งแรงหรือใช้ประตูที่ถอดออกมาจากห้องต่าง ๆ ที่อยู่ชั้นบน พร้อมยึดไม้บางส่วนเข้ากับพื้นเพื่อให้เพิงแหงนมีความแข็งแรง แล้วเสริมด้วยถุงหรือกล่องที่บรรจุดิน ทราย หนังสือ หรือแม้กระทั่งเสื้อผ้า และปิดผนังปลายเปิดทั้งสองข้างด้วยกล่องที่บรรจุสิ่งของคล้ายกันหรือเครื่องเรือนหนัก ๆ
*ใช้โต๊ะที่มีขนาดใหญ่พอสมควรอย่างน้อยหนึ่งตัวขึ้นไปล้อมรอบและคลุมด้วยเครื่องเรือนหนัก ๆ ที่บรรจุทราย ดิน หนังสือ หรือเสื้อผ้าไว้ข้างใน
*เสริมตู้ใต้บันไดด้วยถุงที่บรรจุทรายหรือดินบนบริเวณขั้นบันไดและตามผนังของตู้ รวมทั้งกำแพงชั้นนอกสุดที่อยู่ติดกันด้วย

ผู้อยู่อาศัยจะต้องมีเสบียงอาหารเพียงพอสำหรับระยะเวลา 14 วันตามที่ระบุไว้ โดยมีคำแนะนำให้สำรองน้ำดื่มไว้เป็นปริมาณ 3 แกลลอนครึ่งต่อหนึ่งคน และให้เพิ่มปริมาณเป็นสองทำเพื่อให้มีน้ำสำรองเพียงพอสำหรับการซักล้าง โดยให้บรรจุลงในขวดเพื่อพร้อมใช้อุปโภคบริโภคภายในห้องหลบฝุ่นรังสีทันที พร้อมนำเสบียงเพิ่มเติมบรรจุไว้ในอ่างอาบน้ำ อ่างล้างหน้า และภาชนะใส่ของอื่น ๆ และปิดผนึกหรือปิดฝาไว้เพื่อป้องกันฝุ่นรังสี โดยในห้องหลบฝุ่นรังสีจะต้องมีการเก็บอาหารซึ่งสามารถรับประทานแบบเย็นได้ สามารถคงความสดได้ และบรรจุในกระป๋องหรือห่อเป็นอย่างดี และสามารถเก็บในตู้ที่ปิดสนิทได้ โดยแนะนำให้เก็บรักษาอาหารหลายชนิด เช่น น้ำตาล แยม และอาหารหวานอื่น ๆ พร้อมทั้งธัญพืช บิสกิต เนื้อสัตว์ ผัก ผลไม้ และน้ำผลไม้ เด็กจะต้องได้รับนมกระป๋องหรือนมผง และเด็กทารกจะต้องได้รับอาหารที่ปกติที่สุดเท่าที่เป็นไปได้ โดยต้องมาพร้อมด้วยกระป๋องและที่เปิดขวด ช้อนส้อมและภาชนะ ในภาพยนตร์ประชาสัมพันธ์ตอน "Food Consumption" (*การบริโภคอาหาร*) มีการระบุว่าผู้อยู่อาศัยจำเป็นต้องรับประทานอาหารเพียงเล็กน้อยเท่านั้นเนื่องจากจะต้องใช้ชีวิตภายในที่หลบภัยตลอดเวลา ขณะที่ในจุลสารมีการระบุเพียงสั้น ๆ ว่าให้ผู้อยู่อาศัยรับประทานอาหารอย่างประหยัด ประเด็นที่ว่าผู้อยู่อาศัยจะสามารถมีเสบียงอาหารเพียงพอสำหรับระยะเวลา 14 วันหรือไม่ หากมีการเผยแพร่โพรเทกต์แอนด์เซอร์ไวฟ์ขึ้นมาจริง ได้เป็นที่ถกเถียงกันในระดับทางการ และแม้แต่ในระดับไม่เป็นทางการ

ผู้อยู่อาศัยจำเป็นต้องพกวิทยุที่ใช้พลังงานจากแบตเตอรี่เพื่อรับฟังข่าวสารจากทางการ ซึ่งออกอากาศผ่านวอร์ไทม์บรอดคาสติงเซอร์วิซ (Wartime Broadcasting Service) และให้พกแบตเตอรี่สำรองสำหรับใส่ในวิทยุไว้ด้วยเผื่อกรณีที่แบตเตอรี่หมด โดยไม่ควรยืดสายอากาศออกจนกว่าการโจมตีจะสงบลงเพื่อหลีกเลี่ยงและป้องกันความเสียหายจากพัลส์แม่เหล็กไฟฟ้าที่เกิดจากการระเบิดของนิวเคลียร์ พร้อมชุดอุปกรณ์พื้นฐานสำหรับเอาชีวิตรอด (survival kit) ซึ่งประกอบด้วยเสื้อผ้าอุ่นต่าง ๆ และจุลสารโพรเทกต์แอนด์เซอร์ไวฟ์ สำหรับสิ่งของเพิ่มเติมนอกเหนือจากที่ได้กล่าวไปก่อนหน้านี้ซึ่งจัดว่ามีประโยชน์มีดังนี้
*เครื่องนอนและถุงนอน
*หม้อและเตาพกพาพร้อมเชื้อเพลิง
*ไฟฉายพร้อมหลอดไฟและแบตเตอรี่สำรอง เทียน และไม้ขีดไฟ
*โต๊ะพร้อมเก้าอี้
*ของใช้ในห้องน้ำ เช่น สบู่ กระดาษชำระ ถัง และถุงพลาสติก (ดูเพิ่มที่ย่อหน้าถัดไปเกี่ยวกับสุขอนามัย)
*ชุดเสื้อผ้าสำรอง
*ชุดปฐมพยาบาลและยา
*ทราย ผ้า หรือกระดาษทิชชู่ สำหรับเช็ดจานและอุปกรณ์เครื่องครัว
*สมุดและดินสอสำหรับเขียนหรือบันทึกข้อความ
*แปรง พลั่ว อุปกรณ์ทำความสะอาด ถุงมือยางหรือพลาสติก และที่โกยขยะพร้อมแปรง
*ของเล่นและนิตยสาร
*นาฬิกาแบบเครื่องกลและปฏิทิน

ผู้อยู่อาศัยจะต้องจัดการเรื่องห้องน้ำเป็นพิเศษเพื่อประหยัดน้ำ โดยของใช้ในห้องน้ำได้ถูกระบุไว้ในรายการสิ่งของที่ต้องเตรียม (ดังแสดงด้านบน) และมักมีการเน้นย้ำอีกครั้งในเรื่องสุขอนามัย ถังหรือภาชนะอื่น ๆ ควรมีฝาปิดและใส่ถุงรอง และหากเป็นไปได้ควรดัดแปลงเก้าอี้ให้เป็นที่นั่งสำหรับห้องน้ำด้วย นอกจากนี้ควรเตรียมสารละลายหรือน้ำยาสำหรับฆ่าเชื้อไว้ด้วย ถังขยะสำหรับสิ่งปฏิกูลจากห้องน้ำควรตั้งไว้ด้านนอกห้องหลบฝุ่นรังสี ส่วนขยะอื่น ๆ ให้ใส่ในถังขยะแยกหากมี หรือใส่ในถุงพลาสติกหรือกระดาษ จนกว่าจะนำออกไปนอกบ้านได้

ถึงแม้จะมีการอ้างว่าคลื่นความร้อนรุนแรง (heat flash) ไม่สามารถทำให้อิฐและหินซึ่งเป็นวัสดุหลักที่ใช้ในการสร้างบ้านแบบบริติชทั่วไปในสมัยนั้นเกิดการติดไฟได้ แต่ข้าวของภายในบ้านก็สามารถติดไฟได้หากหน้าต่างโปร่งโล่งและไม่มีวัสดุกั้น ดังนั้นจึงมีคำแนะนำให้เอาสิ่งของที่ติดไฟง่ายออกจากห้องใต้หลังคาและห้องที่อยู่ชั้นบน (เพราะมีโอกาสบ่อยที่ไฟจะลุกได้ในบริเวณเหล่านี้) ผ้าม่านตาข่ายหรือวัสดุบาง ๆ จากหน้าต่าง (แต่ไม่ใช่ผ้าม่านหนาหรือมู่ลี่ เพราะผ้าม่านหนาหรือมู่ลี่สามารถช่วยป้องกันเศษกระจกที่กระเด็นเข้ามาได้) หนังสือพิมพ์และนิตยสารเก่า และกล่อง ฟืน หรือวัสดุติดไฟง่ายจากภายนอกบ้าน หน้าต่างรวมทั้งแผ่นกระจกควรทาสีอ่อนเพื่อสะท้อนคลื่นความร้อนรุนแรงออก แม้ว่าคลื่นแรงระเบิด (blast wave) ที่ตามมาจะทำให้กระจกแตกก็ตาม ถังน้ำควรตั้งไว้ในแต่ละชั้น และถ้ามีเครื่องดับเพลิงจะยิ่งดี ส่วนประตูทั้งหมด หรืออย่างน้อยประตูที่ไม่ได้ใช้ทำเป็นที่หลบภัยชั้นใน ควรปิดให้สนิทเพื่อช่วยป้องกันการลุกลามของไฟ พร้อมทั้งมีการเน้นย้ำถึงอันตรายจากไฟที่เกิดจากท่อแก๊ส น้ำมัน และระบบไฟฟ้าที่เสียหาย รวมถึงความจำเป็นที่จะต้องทราบตำแหน่งที่ติดตั้งของระบบเหล่านี้พร้อมทั้งวิธีปิดระบบเหล่านี้เป็นพิเศษ

ผู้อยู่อาศัยจะต้องประเมินความเหมาะสมของที่อยู่อาศัยประเภทต่าง ๆ ผู้ที่อาศัยอยู่ในอาคารแฟลตหรืออพาร์ตเมนต์ ต้องหลีกเลี่ยงการอาศัยบนชั้นที่อยู่บนสุดสองชั้น และควรหาที่หลบภัยทางเลือก (ในกรณีที่อาคารมี 5 ชั้นขึ้นไป) หรือใช้ชั้นใต้ดินหรือชั้นล่างเป็นที่หลบภัย (ในกรณีอาคารมีไม่เกิน 4 ชั้น) ส่วนบ้านที่มีชั้นเดียว เช่น บังกะโล นั้นถือว่าไม่เหมาะสำหรับใช้เป็นที่หลบภัย หากจำเป็นต้องสร้างที่หลบภัยในบ้านลักษณะนี้ ผู้อยู่อาศัยควรเลือกตำแหน่งที่อยู่ไกลที่สุดจากหลังคาและผนังด้านนอกตามที่ได้อธิบายไว้ก่อนหน้า ส่วนผู้ที่อาศัยอยู่ในรถบ้านหรือที่พักลักษณะคล้ายกัน จะได้รับคำแนะนำจากหน่วยงานท้องถิ่นว่าควรปฏิบัติตนอย่างไร

#### การเตือนภัยและข้อควรปฏิบัติเมื่อได้รับสัญญาณเตือนภัย
มีคำอธิบายเกี่ยวกับสัญญาณเตือนรูปแบบต่าง ๆ (ซึ่งในภาพยนตร์จะมีการเปิดเสียงตัวอย่างประกอบด้วย) โดยสัญญาณเตือนเหตุโจมตีจะประกอบด้วยเสียงไซเรนที่มีเสียงขึ้น-ลงสลับกันพร้อมประกาศเตือนภัยทางวิทยุ ส่วนเสียงสัญญาณเตือนฝุ่นรังสีนิวเคลียร์ตกจะประกอบด้วยเสียงดัง 3 ครั้งติดต่อกันโดยเป็นเสียงจรวดมารูน เสียงฆ้อง หรือเสียงนกหวีด เมื่อภัยอันตรายสิ้นสุดลงแล้ว จะมีการใช้เสียงไซเรนซึ่งยาวคงที่ (ไม่มีการขึ้น-ลงของเสียง) เพื่อบ่งบอกว่าภัยอันตรายได้ผ่านไปแล้ว

เมื่อได้ยินสัญญาณเตือนภัยการโจมตี ผู้ที่อยู่ที่บ้านแล้วหรือสามารถกลับถึงบ้านได้ภายในไม่กี่นาที จะต้องรีบส่งเด็กหรือบุตรหลานไปยังห้องหลบฝุ่นรังสีก่อน พร้อมทั้งปิดระบบแก๊ส ระบบไฟฟ้า และระบบจ่ายน้ำมันตามที่อธิบายไว้ก่อนหน้านี้ ปิดเตาไฟและดับหรือลดความแรงของกองไฟอื่น ๆ (เช่น เตาผิง) ปิดหน้าต่างและรูดผ้าม่าน แล้วจึงเข้าไปในห้องหลบฝุ่นรังสี ส่วนผู้ที่ไม่สามารถกลับถึงบ้านได้ทัน ควรหาที่กำบังในอาคารใกล้เคียงหากยังไม่อยู่ในร่ม หรือหาที่กำบังประเภทอื่นถ้าไม่สามารถเข้าอาคารได้ทัน รวมถึงการนอนราบลงในคูน้ำแล้วใช้มือและศีรษะปิดบังตนเอง

ในคำแนะนำมีการอ้างว่า เมื่อการโจมตีสิ้นสุดลง จะมีช่วงเวลาสั้น ๆ ก่อนที่ฝุ่นรังสีนิวเคลียร์จะเริ่มฟุ้งตกลงมา ในช่วงเวลานี้ควรใช้น้ำประปาเพื่อดับไฟและเติมน้ำสำรองให้เต็ม แล้วจึงปิดน้ำ หากน้ำประปาถูกตัดจากภายนอก ให้ดับเครื่องทำน้ำอุ่นและหม้อต้ม รวมถึงเตาผิงที่มีหม้อต้มหลังเตาด้วย และปิดก๊อกน้ำ และปิดแหล่งพลังงานเชื้อเพลิงทั้งหมดหากยังไม่ได้ปิด และงดกดชักโครกในห้องน้ำเพื่อให้เก็บน้ำในถังพักให้ได้มากที่สุด รวมทั้งถอดโซ่ก้านกดออกหรือพันเทปที่ก้านกดไว้เพื่อป้องกันการเผลอกด รวมทั้งซ่อมโครงสร้างบ้านที่เสียหายแบบชั่วคราวด้วยการใช้ผ้าม่านหรือผ้าคลุมปิดรูต่าง ๆ และกระจกที่แตกหรือมีรอยแตก และต้องเตรียมชุดยังชีพให้อยู่ใกล้มือหากยังไม่ได้เก็บไว้ในห้องหลบฝุ่นรังสี และสามารถช่วยเหลือเพื่อนบ้านได้หากเสียงสัญญาณเตือนฝุ่นรังสีตกยังไม่ดัง

เมื่อได้ยินเสียงสัญญาณเตือนฝุ่นรังสีตก ผู้ที่อยู่กลางแจ้งต้องรีบหาที่กำบังภายในอาคารโดยเร็วที่สุด และเช็ดฝุ่นออกจากร่างกายให้ได้มากที่สุดก่อนเข้าบ้าน ส่วนผู้ที่อยู่ภายในบ้านต้องเข้าไปในห้องหลบฝุ่นรังสีโดยเร็วหากยังไม่ได้เข้าไป และอยู่ภายในที่หลบภัยชั้นในเป็นเวลา 48 ชั่วโมงถัดมา หลังจากช่วงเวลานี้ ความเสี่ยงจากรังสีจะลดลงบ้าง แต่ก็ยังมีการเน้นย้ำว่าการรับรังสีก็ยังอาจเป็นอันตรายถึงชีวิตได้ ดังนั้นผู้อยู่อาศัยต้องอยู่ภายในบ้านต่อไป จนกว่าจะมีการประกาศทางวิทยุว่าสามารถออกมาภายนอกได้อย่างปลอดภัย

เมื่อความเสี่ยงจากกัมมันตรังสีลดลงถึงระดับที่ยอมรับได้แล้ว ผู้อยู่อาศัยสามารถออกมาภายนอกบ้านได้ชั่วคราวเพียงไม่กี่นาทีเพื่อทำภารกิจที่จำเป็น (หากเป็นไปได้ควรให้ผู้ที่มีอายุมากกว่า 30 ปีเป็นผู้ทำ) และเพื่อป้องกันไม่ให้ฝุ่นรังสีนิวเคลียร์ติดตัวเข้ามาในบ้าน ควรเช็ดทำความสะอาดรองเท้าทุกครั้งก่อนกลับเข้าไปในบ้าน และหากเป็นไปได้ ควรมีรองเท้าสำหรับใช้นอกบ้านแยกต่างหาก

หากมีผู้บาดเจ็บจากการโจมตี สมาชิกในครอบครัวต้องให้การปฐมพยาบาลเบื้องต้นเอง และต้องฟังวิทยุเพื่อรับข้อมูลเกี่ยวกับบริการทางการแพทย์หรือสถานพยาบาลที่เปิดให้บริการ รวมถึงคำแนะนำว่ากรณีใดควรได้รับการรักษาเป็นกรณีเร่งด่วน หากมีผู้เสียชีวิตภายในห้องหลบฝุ่นรังสี จะต้องย้ายศพของผู้เสียชีวิตไปยังห้องอื่น และคลุมให้มิดชิดที่สุด พร้อมติดป้ายเพื่อระบุอัตลักษณ์ (ในภาพยนตร์ที่กล่าวถึงเรื่องนี้ มีการแนะนำให้ติดป้ายแยกกันทั้งกับศพและกับผ้าที่คลุมด้วย) หากภายในห้าวันยังไม่มีคำแนะนำใด ๆ ว่าควรปฏิบัติตนอย่างไรเป็นลำดับถัดไป ให้ฝังศพในหลุมชั่วคราวทันทีที่สามารถออกจากบ้านได้อย่างปลอดภัย ซึ่งคำแนะนำเกี่ยวกับการจัดการศพนี้ เป็นอีกหนึ่งสาเหตุที่ทำให้โพรเทกต์แอนด์เซอร์ไวฟ์ถูกมองในแง่ลบและมีชื่อเสียงไม่ค่อยดีนัก 

เมื่อได้ยินเสียงสัญญาณว่า "อันตรายสิ้นสุดแล้ว" (all clear) ก็แสดงว่าไม่มีภัยคุกคามโดยตรงอีกต่อไป ดังนั้น อย่างน้อยในทางทฤษฎี ประชาชนสามารถกลับไปทำกิจวัตรตามปกติได้ แต่ในความเป็นจริงอาจยังมีผลกระทบระยะยาว

## อ้างอิง

## เชิงอรรถ

## แหล่งข้อมูลอื่น
*จุลสาร
**Main ''Protect and Survive'' pamphlet
**''Domestic Nuclear Shelters''
**''Domestic Nuclear Shelters – Technical Guidance'' (Several versions included in collection; the file named "Domestic Nuclear Shelters technical Guidance ENTIRE BOOK WITH SECRET SOURCE DOCUMENTS.pdf" would appear to be the most complete but bears extensive digital and handwritten annotations and the eponymous appended source documents cause it to run to a considerably inflated 1109 pages)
**''Civil Defence: Why we need it''
**The 1980 edition of ''Nuclear Weapons''
*ภาพยนตร์
**ภาพยนตร์ชุดโพรเทกต์แอนด์เซอร์ไวฟ์ที่เว็บไซต์พิพิธภัณฑ์สงครามจักรวรรดิ
**วิดีโอตอน ''Action After Warnings'' จากหอจดหมายเหตุแห่งชาติอังกฤษ
**วิดีโอตอน ''Casualties'' จากหอจดหมายเหตุแห่งชาติอังกฤษ
**รวมภาพยนตร์ชุดโพรเทกต์แอนด์เซอร์ไวฟ์บนยูทูบ

หมวดหมู่:ภาพยนตร์ที่มีเนื้อหาเกี่ยวกับสงครามเย็น